®

20.09.2019 г.

**Сиела Норма АД**

*бул. Владимир Вазов 9, София 1510*

*Тел.: + 359 2 903 00 00*

[**http://www.ciela.net**](http://www.ciela.net)

БЕЗПЛАТЕН ДОСТЪП ДО

ОФИЦИАЛЕН РАЗДЕЛ НА ДЪРЖАВЕН ВЕСТНИК

[**http://www.ciela.net/svobodna-zona-darjaven-vestnik**](http://www.ciela.net/svobodna-zona-darjaven-vestnik)

|  |
| --- |
| \*\*\* *"Най-трудно е да се отговори на въпрос, на който отговорът е очевиден!"**Намерете отговорите на всички въпроси със Ciela!*\*\*\* |

НОРМИ

* ***АКЦЕНТИ - Държавен вестник, бр. 73 от 2019 година***

Изменен и допълнен е Правилникът за прилагане на Закона за държавна агенция "Национална сигурност". Прецизират се и се доразвиват разпоредбите, уреждащи дейностите на специализираните административни дирекции "Инспекторат" и "Координация и информационно-аналитична дейност". Регламентират се функциите и задачите на длъжностното лице по защита на данните в Националното звено за получаване и обработване на резервационни данни на пътниците в Република България, превозвани по въздух. Въвеждат се изисквания за предоставяне на определена информация при еднократни посещения в стратегическите обекти или в обектите, осъществяващи стратегически дейности.

Обнародвано е Постановление № 228 от 13 септември 2019 г. С него правителството одобри отпускането на 216 135 лв. по Програмата на мерките за закрила на деца с изявени дарби от държавни, общински и частни училища през 2019 г. Средствата ще бъдат предоставени на общините за стипендии и еднократно финансово подпомагане на ученици с изявени дарби. Целта е насърчаване на техните творчески заложби и потребности, финансово подпомагане и осигуряване на възможности за изява.

Обнародвано е Постановление № 230 от 13 септември 2019 г. Кабинетът гласува допълнителни разходи/трансфери за 2019 г. за изплащане на минимални диференцирани размери на паричните средства за физическо възпитание и спорт в държавните детски градини към министъра на отбраната и държавните висши военни училища. Средствата в размер на 9000 лв. се предоставят за децата от детските градини към министъра на отбраната и за курсантите и студентите в редовна форма на обучение в държавните висши военни училища за учебно-тренировъчната и спортно­състезателната дейност, и за материално-техническото им обезпечаване.

Обнародван е Правилник за организацията на работа и състава на Консултативния съвет за сътрудничество между държавните органи и лицата, осъществяващи икономически дейности, свързани с нефт и продукти от нефтен произход. Урежда се организацията на работа и съставът на Консултативния съвет за сътрудничество между държавните органи и лицата, осъществяващи икономически дейности, свързани с нефт и продукти от нефтен произход. Съветът следва да подпомага министъра на икономиката при извършване на административното регулиране на икономическите дейностите, свързани с нефт и продукти от нефтен произход, като прави предложения за подобряване на съвместната работа на контролните органи по прилагането на закона, идентифицира проблеми и обсъжда въпроси, свързани с прилагането на закона, предлага мерки за оптимизация на контрола по спазване на закона, както и мерки за подобряване на взаимодействието между публичните институции, отговорни за прилагането му, и сформира експертни работни групи по конкретни въпроси от неговата компетентност.

Изменена и допълнена е Инструкция № І-8 от 2016 г. Предоставя се възможност в случай на конкретна и реална заплаха от извършване на престъпление, искането за предоставяне на информация до Националното звено за получаване и обработване на резервационни данни за пътниците в Република България да може да бъде отправена устно и в срок до 24 часа да се предостави и в писмена форма.

* ***АКЦЕНТИ - Държавен вестник, бр. 74 от 2019 година***

Изменен и допълнен е Законът за електронните съобщения. Регламентират се размерите на имуществените санкции, които ще се налагат на доставчици на мобилни услуги, които нарушат изискванията за максимални цени на дребно за регулирани комуникации в рамките на Европейския съюз.

Изменен и допълнен е Законът за лова и опазване на дивеча. Обжалването на заповедта на министъра на земеделието, храните и горите за ограничаване или забрана на лова на някои видове дивеч и на тази за регулиране на числеността на хищници, няма да спира изпълнението им.

Обнародвано е Постановление № 231 от 16 септември 2019 г. Общинският културен институт Етнографски музей на открито "Етър" - Габрово се преобразува в Регионален Етнографски музей на открито "Етър" - Габрово. С решението се променя статутът на музея, който да отговаря на неговата роля и значение за опазването на материалното и нематериално културно наследство на страната. Музеят е "специализиран", а по териториален обхват попада в категорията "местни" музеи. Този обхват и функции не съответстват на разнообразната дейност на музея и на уникалните сгради и сбирки на територията на комплекса.

Обнародвано е Постановление № 232 от 16 септември 2019 г. С до 419 327 906 лева от приходите от смесената система за таксуване за ползване на републиканската пътна мрежа през периода 2020 - 2023 г. ще се финансира модернизацията на пътя между Мездра и Ботевград. Проектът ще бъде първият, при който ще се прилага нова схема на плащане. Тя предвижда цялата стойност за изпълнение на строително-монтажните работи по договорите за двата участъка, на които е разделено трасето, да се разплати на изпълнителите след приключване и приемане на строителните дейности.

Обнародвано е Постановление № 233 от 18 септември 2019 г. Приет е нов Правилник за дейността, структурата и организацията на Държавна агенция "Електронно управление". Целта е преструктуриране на три дирекции и една Главна дирекция в ДАЕУ, която да осъществява контрол върху електронните административни услуги. В резултат на реорганизацията ще се повиши административният капацитет и ще се оптимизира работата на отделните звена във връзка с нарасналия брой заявки от административните органи, организациите и гражданите за присъединяване към споделените ресурси на електронното управление, както и ще се осигури изпълнението на функциите по налагане и контрол на политиките, заложени в Закона за електронното управление.

Обнародвано е Постановление № 234 от 18 септември 2019 г. Оптимизират се процесите в работата на общата администрация в Министерството на околната среда и водите, както и в Изпълнителната агенция по околна среда. Създават се самостоятелни административни звена в министерството, свързани с информационното обслужване и в административното обслужване и канцеларията, като се конкретизират техните функции.

Изменена и допълнена е Наредба № Н-3 от 2009 г. Актът се привежда в съответствие с актуализацията на Регламент (ЕС) № 165/2014. Въвеждат се мерки относно превозните средства, които са регистрирани за първи път след 14.06.2019 г. и за които се изисква да бъдат оборудвани с тахографи. Тези превозни средства трябва да бъдат оборудвани с интелигентни тахографи (тахограф от второ поколение) от одобрен тип с цел постигане на съответствие с правото на Европейския съюз.

Изменена и допълнена е Наредба № 8 от 2016 г. Регламентира се архивирането на дневниците в училищата, водени в електронен вид.

Изменена и допълнена е Наредба № 16-334 от 2007 г. Въвежда се диференциран подход за определяне на количеството на топлинна енергия, отдадено от сградната инсталация в отделните сгради - етажна собственост, като се прави разграничение за вътрешни отоплителни инсталации с открито и със скрито изпълнение по проект. Завишават се изискванията към лицата, които имат правото да извършват измервания на потребената топлинна енергия.

АКТУАЛНО

**ПРЕДСТОЯЩО ОБНАРОДВАНЕ В ДЪРЖАВЕН ВЕСТНИК:**

|  |  |  |
| --- | --- | --- |
| Министерски съвет | Постановление № 236 от 19 септември 2019 г. за допълнение на Правилника за прилагане на Закона за тютюна, тютюневите и свързаните с тях изделия | Предстоящо обнародване |
| Министерство на финансите | Наредба за изменение и допълнение на Наредба № Н-18 от 2006 г. за регистриране и отчитане чрез фискални устройства на продажбите в търговските обекти, изискванията към софтуерите за управлението им и изисквания към лицата, които извършват продажби чрез електронен магазин | Предстоящо обнародване |

ИНТЕРЕСНО

**21 септември**

**Световен ден на мира**

**Световен ден на болестта на Алцхаймер**

**22 септември**

**Ден на Независимостта на България (от Османската империя, 1908 г.)**

**Ден на есенното равноденствие**

**Европейски ден без автомобили**

**Световен ден за защита на слоновете**

**Св. свщмчк Фока, еп. Синопийски. Св. прор. Йона. Преп. Йона. Преп. Козма Зографски. Празнуват: *Гълъбин, Гълъбина***

**23 септември**

**Празник на плодородието и равноденствието**

**26 септември**

**Европейски ден на езиците**

**Световен ден на контрацепцията**

ЗАБАВНО

\*\*\*

На изпит по право:

- Как се нарича лице, помагащо на престъпник до извършване на престъплението?

- Съучастник.

- А ако му помага след като е извършил престъплението?

- Адвокат.

\*\*\*

РЕДАКЦИЯ

Главен редактор: Валентина Савчева

Отговорен редактор: Сузана Георгиева

Безотговорен редактор: Веселин Петров

Електронна поща: [ciela@ciela.com](file:///%5C%5Ccielahq148%5CHelen%5Ctolina%5Cnina_DV_proekti%5Cactual%40ciela.net)

Брой абонати към 5 април 2018 г. - 3385